Drie soek ná Oos-Kaapse plaasmoordJohn Viedge (Foto: Facebook) “Ons sal hulle lewend vind om verantwoording vir hul dade te doen.” Só het die Oos-Kaapse polisiekommissaris glo Sondag aan die familie van die boer John Viedge (79) gesê nadat hy vroeg vanoggend op sy plaas in die omgewing van Nqanqarhu (Maclear) doodgeskiet is. Volgens die polisie het lt.genl. Liziwe Ntshinga die plaas Highfield vroeër vandag besoek en intussen ’n 72-uur-aksieplan geaktiveer, wat die onmiddellike mobilisering van kritieke hulpbronne behels, om Viedge se moordenaars vas te trek. Brig. Tembinkosi Kinana, woordvoerder van die polisie, sê voorlopige inligting dui daarop dat drie onbekende mans tussen 04:00 en 05:00 deur ’n venster toegang tot die huis verkry het. Maroela Media het vroeër berig die verdagtes kon weens ’n veiligheidshek nie toegang tot die slaapkamer kry nie en Viedge is glo deur die veiligheidshek doodgeskiet. Volgens Kinana was Viedge se vrou ook in die huis ten tyde van die voorval. “Dit is nie duidelik waarna [die verdagtes] gesoek het nie, maar huisroof word vermoed. Op die oomblik lyk dit of niks gesteel is nie,” sê Kinana. ’n Saak van moord word ondersoek. Enigeen met inligting wat tot die inhegtenisneming van die verdagtes kan lei, word versoek om die polisiestasie op Nqanqarhu of die Misdaadstopnommer by 086 00 10111 te skakel.